Odeion-strykkwartet pak moeilike Beethoven-werke aan | Netwerk24
Deur Elretha Britz 22 Februarie 2020 12:00
Die Odeion-strykkwartet. Van links is Anmari van der Westhuizen (tjello), Samson Diamond (eerste viool), Jeanne-Louise Moolman (altviool) en Sharon de Kock (tweede viool).
Beethoven se 250ste verjaardag (hy is in 1770 gebore) word vanjaar wêreldwyd gevier.
"Ons het wel vroeg vanjaar al 'n Beethoven-kwartet gespeel – in Johannesburg op die Internasionale Mozart-fees, van alle dinge."
Maar die werke wat die Odeion-kwartet vir hul Bloemfontein-program gekies het, sit nie in enige ensemble se broek nie. Die grootste deel van die program, getitel Of Triumph and Tribulation, sal hulle ook in Maart op die Toyota US Woordfees uitvoer.
Die gekose werke kom uit drie van Beethoven se ses laat strykkwartette, musiek wat dekades lank as "vreemd, moeilik en afwykend" bestempel is.
Volgens Samson Diamond, die Odeion-strykkwartet se eerste violis, is die musiek beskryf as "die werk van 'n eens geëerde komponis wat aan die einde van sy lewe doof en kens geword het".
Van der Westhuizen sê "die musiek is inderdaad 'n uitdaging vir enige kwartet en verg ook energie, stamina en geweldige konsentrasie. 'n Mens kan nie toelaat dat jou gedagtes 'n oomblik dwaal nie."
Die eerste werk op die program vir Bloemfontein is net die stadige deel (molto adagio) uit Beethoven se Strykkwartet nr. 15 in A mineur, op. 132. Beethoven het dit in 1825 geskryf, kort nadat hy ernstig siek was en het dit as sy "dankgebed" beskryf.
Dit duur 20 minute en is volgens Van der Westhuizen "verskriklike mooi musiek".
Ná 'n kort pouse van tien minute sal die Strykkwartet nr. 13 in B-mol majeur, op. 130, volg.
Dié werk het oorspronklik uit ses dele bestaan (teenoor die gebruiklike vier), waarvan die laaste deel Beethoven se bekende Große Fuge was.
Die uitgewer het egter gevoel die fuga is gans te lank en hopeloos te veel vir die gehoor om aan die einde in te neem. Hy het voorgestel dat Beethoven 'n ander finale (laaste deel) ligter van aard skryf.
Dit was die laaste stuk musiek wat uit dié meester se kreatiewe pen gevloei het. Hy het dit in November 1826 voltooi en in Maart 1827 is hy dood.
Die Große Fuge waarmee die Odeion-kwartet die aand sal afsluit, word beskryf as "grootse artistieke uitdrukking in die aansig van dreigende chaos".
Dit is in 1827 as 'n afsonderlike werk uitgegee met die titel Große Fuge, op. 133.
Die Odeion-kwartet tree op die Toyota US Woordfees op met die Strykkwartet nr. 13 in B-mol majeur, op. 130, opgevolg met as slotdeel die Große Fuge.
27 Februarie om 19:30, Odeionteater, UV-kampus. Die kaartjies kos van R50 tot R140 by Computicket.
10 Maart om 16:00, kykNET Fismer-saal, Stellenbosch. Die kaartjies kos R140 en R160 by Computicket en R180 by die deur.